Kengänkiillotuksen intohimoinen harrastaja säästää tilkan kultaista juomaa, ja kiillottaa sillä kenkiinsä peilikiillon.

Turkulaisen Herrainpukimon toimitusjohtaja Tuukka Simonen kaataa varovasti viskiä kenkälankkipurkin kanteen. Sekaan hän lorauttaa vettä, ja huljuttaa maljaa kevyesti. Vaikka intohimoinen kengänlankkaaja onkin, viskinsä Simonen juo edelleen lasista. Tämä cocktail on kenkää varten. Sillä syntyy kiilto, josta voi peilata kuvajaistaan.

Simonen kertoo, että mestarillisen kenkälankkauksen voi tehdä myös pelkällä vedellä, mutta alkoholi haihtuu nopeammin ja nopeuttaa lankkikerroksen kuivumista. Laimennettua viskiä voi myös käyttää kengän puhdistusaineena. Bonuksena saa tuoksun ja syvyyttä kengän halutulle värisävylle.

- Viskin laatu vaikuttaa lopputulokseen vain siten, miten se maistuu kiillottajalle. Tämä on hyvä tekosyy ottaa pullo esille. Nämä aineet ovat maun ja fiilistelyn vuoksi. Rynnäkköviski kannattaa säästää muihin tarkoituksiin, hän juttelee.

Turkulaisen Herrainpukimon toimitusjohtaja Tuukka Simonen esittelee, miten kenkiä voi kiillottaa viskillä. Simosen mukaan mestarillisen kenkälankkauksen voi tehdä myös pelkällä vedellä, mutta alkoholi haihtuu nopeammin ja nopeuttaa lankkikerroksen kuivumista. MARI SCHILDT

Ja kun Simonen ryhtyy kiillottamaan kenkäparia, häntä tyydyttävään lopputulokseen saattaa kulua neljä tuntia.

- Tämä on minulle kuin mindfulness-harjoitusta, joka auttaa, jos on vaikka työstressiä. Saan tehtyä jotain hyödyllistä ja esteettistä, joka rauhoittaa mieltä. Se vaatii tietynlaisen keskittymisen ja opettaa kärsivällisyyttä, hän sanoo.

Lupaus lunastettava

Mutta mikä saa ihmisen hurahtamaan kengänkiillotukseen? Simonen kertoo, että harrastus alkoi leipätyön oheistuotteena. Simonen myy miesten vaate- ja life style -liikkeessään muun muassa kenkiä, jotka tehdään kestämään useita kymmeniä vuosia. Niiden omistaminen tarkoittaa myös niiden hoitamista, minkä saloihin Simonen kouluttaa asiakkaansa. Lopullisesti mopo karkasi käsistä viime tammikuussa miesten vaatemessuilla Firenzessä.

- Työkaveri esitteli minut aivan pokkana japanilaisille kengänhuoltoguruille, että tässä on meidän Shoe Shine Master. Japanilaiset olivat heti että aah! Shuushainmaastaa! Nyt olen koko kevään opetellut puunaamaan kaikkea mahdollista. Kun työkaveri meni puhumaan läpiä päähänsä, niin kyllähän sitä sitten piti tulla niin hyväksi, että voi kutsua itseään kiillotusmestariksi, Simonen nauraa.

Kerroksista peilikiilto

Simonen ottaa käteensä klassisen mallisen miestenkengän. Hän kertoo, että kenkä on englantilainen ja peräisin 1980- tai 90-luvulta, mittojen mukaan tehty. Paras lankkaus edellyttää laatua myös kengältä.

- Ensin kenkä puhdistetaan. Otetaan harjalla roskat, pöly ja lika. Sen jälkeen puunataan rätillä ja puhdistusaineella, että saadaan tahrat pois. Nyt pinta on puhdas ja valmis ottamaan vastaan hoito- ja kiillotusaineet, hän kertoo.

Simosen mukaan kengän alkuperäistä väriä vastaavan värillisen kenkävoiteen käyttö on usein hyvä ratkaisu. Hän käyttää tummempaa värisävyä kengän pohjan reunukseen, koska sillä saa vanhatkin kengät siistiksi. Hän antaa voiteen imeytyä, ja pyyhkii sen jälkeen ylimääräiset pois. Sen jälkeen on vuorossa varsinainen kiillokekäsittely: Lankkia levitetään ja hierotaan kenkään siten, että mukaan lisätään pisara viskiä. Kenkään jää kerros kerrokselta ohut kalvo, ja vähitellen peilikirkkaus tulee esiin.

Simonen korostaa, että viski on sekoitettu vähän suurempaan määrään vettä.

- Tarkoitus ei ole liuottaa lankkia saman tien pois. Yleensä dippaan sormenpään ja tiputan siitä tipan kerrallaan. Toistetaan, kunnes päätetään, että kenkä on valmis - tai viski loppuu, hän hymyilee.

Miesten nokittelua

Kengänkiillotuksen todellisiin hienouksiin perehtyneitä harrastajia on Suomessa Simosen mukaan noin kymmenkunta. Simonen myös opettaa kiillotuksesta kiinnostuneita.

- Yhden olen saanut kunnolla hurahtamaan. Monet olen saanut tekemään vähintään erittäin hyvän perushuollon kengille. Olen saanut ihmisiä kokeilemaan, kun olen tehnyt antiikkipatinoita ja sävytyksiä kenkiin. Ihmiset uskaltavat kokeilla perässä, hän kertoo.

Harrastuksessa on kaikuja vanhanajan armeijaperinteestä, jonka mukaan upseeria mitattiin hänen jalkineidensa kiillon mukaan.

- Tässä on pientä miesten välistä nokittelua. Minullakin on eräs asiakas, joka tulee aina minua kiiltävämpien kenkien kanssa sisään liikkeeseen. Sitten puren hammasta ja ryhdyn puunaamaan, Simonen hymyilee.